Ejstrupholm havde station på Diagonalbanen 1920-71 og var jernbaneknudepunkt 1929-62, hvor Horsens Vestbaner havde en sidegren fra Rask Mølle til Ejstrupholm - fra 1957 dog kun med godstrafik. På Diagonalbanen fortsatte godstrafikken mellem Brande og Hjøllund til 1989. Vestbanens tracé er der ikke bevaret meget af ved Ejstrupholm, men Diagonalbanens tracé blev i 1992 overdraget til Naturstyrelsen, som etablerede Funder-Ejstrup Natursti, der følger banetracéet mellem Funder Station og Ejstrupholm, kun afbrudt gennem Hjøllund. Mod Brande er der en banesti, som kaldes Den Skæve Bane - et af Diagonalbanens navne i folkemunde. Stationsbygningen er bevaret på Stationsvej 19.